মুকুল ঘুমিয়ে পরলে, টাঙ্গাতে কি কি হয়েছিল, টাঙ্গাওয়ালার সিগারেটের আগুন জ্বালাতে বারণ করার কথা, রাত বারোটার সময় কুকুরের কান্না, শিয়ালের ডাক, পরিষ্কার আকাশে হঠাত মেঘ আর বিদ্যুৎ চমক, বিদ্যুৎ চমকের পর মুকুলের ভয় পেয়ে আমার হাতটা চেপে ধরার কথা, তারপর আমরা বাড়ির সামনে এসে গেছি না বলাতেও টাঙ্গাওয়ালার নিজে থেকে আমাদের বাড়ির গেটের সামনে তার টাঙ্গা দাঁড় করানো, সবই মনি আর রথীনকে বললাম। মনি বলল, ওরা তো আমাদের পিছনেই ছিল, কিন্তু টাঙ্গাটাকে ফিরে যেতে ওরা দেখে নি। টাঙ্গা আর টাঙ্গাওয়ালা সম্বন্ধে একটা রহস্য আমাদের মনে দানা বেঁধে উঠল। যাই হোক, মুকুলের গায়ে হাত দিয়ে দেখলাম ওর গা খুব গরম, জ্বর এসেছে। বাকি রাতটা জেগে আমরা ওর কপালে জলপটি আর হাওয়া দিয়ে কাটালাম। সকালে ওর জ্বরটা ছেড়েছে মনে হল। ব্রাশ করে চার জন মিলে চা খাচ্ছি এমন সময় বাড়িওয়ালাকাকু এসে ঘরের দরজার সামনে দাঁড়ালেন। ওনাকে একটা চেয়ার এগিয়ে দিয়ে বসতে বললাম। উনি বললেন,"কাল রাতে তোমাদের কি হয়েছিল, অত রাতে টাঙ্গার আওয়াজ পেয়ে জানালা দিয়ে দেখলাম তোমরা মুকুলকে ধরাধরি করে কোলে তুলে ঘরে ঢোকালে।"